Lili Vilhelmsens mand hedder Frank, og han spytter ikke på flygtninge. Det vil hun gerne slå fast.

Lili Vilhelmsen har det seneste døgn kunne se sig på et billede bragt i Information - og delt flittigt på sociale meder - hvor hun står ved siden af en mand, der spytter på flygtninge og migranter fra en motorvejsbro i Rødby.

Siden billedet er blevet bragt og delt, er 66-årige Lili Vilhelmsen blevet mødt med mange negative reaktioner, fordi folk tror, at hun er hustru til den spyttende mand.

- En af mine piger fra Røde Kors-butikken (hvor hun arbejder .red) har vist mig mange kommentarer på Facebook og Twitter, hvor der blandt andet står, at jeg ikke er bedre end ham, og folk skriver grimt om mig. Det er jeg meget ked af, siger hun til TV 2.

I artiklen fra Information står der lige over billedet af de to personer, at "manden på broen kigger på sin kone, før han begynder at spytte ned på flygtningene, der passerer under broen."

Lige under den tekst er billedet, hvor Lili Vilhelmsen står med sin telefon, mens en mand står og spytter. Men Lili Vilhelmsen fulgte flygtningene og migranterne på vej med glæde og ikke væmmelse. Hun er nemlig selv aktivitetsleder af Røde Kors-butikken i Rødbyhavn. Hun stod kun på broen for at tage billeder til Røde Kors-bladet, og hun er ked af at være blevet bragt i den sammenhæng.

- Jeg føler mig hængt ud, fordi det var det sidste, jeg kunne finde på. Alle er mennesker, og alle skal have hjælp, når de er i nød. Det er derfor, jeg knokler for flygtninge og migranter.

Information har tilføjet tekst

Derfor har hun også taget kontakt til Information, der i billedteksten til billedet nu har bragt en tilføjelse, der forklarer, at Lili Vilhelmsen intet har med den spyttende mand at gøre.

- Fotografen var dybt ulykkelig over det, og jeg er selv meget ked af det over misforståelsen, men jeg håber, at folk glemmer det og får at vide, at det ikke er mig, der er hans kone.

For Lili Vilhelmsen oplevede den spyttende mand, da hun stod sammen med tre-fire journalister på broen, og ægteparret var på hendes venstre side.

- Han stod og råbte: 'Muslim-svin, skrid hjem til jeres land', og så spyttede han flere gange på dem, indtil hans kone bad ham stoppe. Men så var min fotografering også forbi. Dér havde jeg ikke lyst til at være, siger hun.

Lili Vilhelmsen har de seneste dage arbejdet for at skaffe hjælp til gruppen af flygtninge og migranter, der kommer ind i Rødby Havn. Hun er stolt over det arbejde, hun har lagt i seks år i Røde Kors-butikken, blandt andet sammen med sin mand, der er leder af Røde Kors i Rødby.

- Det er en kedelig sag, men jeg er stolt over, hvad vi gør. Der er så mange hernede, der hjælper til. Det varmer virkelig, siger Lili Vilhelmsen.

Lili Vilhelmsen har arbejdet seks år i Røde Kors-butikke Foto: Marie Rønde / TV 2